20070222
Deċiżjoni tal-Kunsill
tat- 22 ta' Frar 2007
dwar il-konklużjoni tal-Ftehim fil-forma ta' Skambju ta' Ittri bejn il-Komunità Ewropea u r-Repubblika ta' l-Iżlanda dwar preferenzi kummerċjali addizzjonali għal prodotti agrikoli abbażi ta' l-Artikolu 19 tal-Ftehim dwar iż-Żona Ekonomika Ewropea
(2007/138/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej, u partikolarment l-Artikolu 133 tiegħu, flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1) L-Artikolu 19 tal-Ftehim dwar iż-Żona Ekonomika Ewropea (ŻEE) jipprevedi li l-Partijiet Kontraenti jimpenjaw ruħhom sabiex ikomplu l-isforzi tagħhom bil-ħsieb li jiksbu liberalizzazzjoni progressiva tal-kummerċ agrikolu bejniethom.
(2) Il-Komunità Ewropea u r-Repubblika ta' l-Iżlanda kellhom negozjati dwar il-kummerċ bilaterali fl-agrikoltura fl-2005, abbażi ta' l-Artikolu 19 tal-Ftehim dwar iż-Żona Ekonomika Ewropea, li ġew konklużi b'mod sodisfaċenti fl- 14 ta' Diċembru 2006.
(3) Il-Ftehim, fil-forma ta' Skambju ta' Ittri, għandu jiġi approvat,
IDDEĊIEDA KIF ĠEJ:
Artikolu 1
Il-Ftehim fil-forma ta' Skambju ta' Ittri bejn il-Komunità Ewropea u r-Repubblika ta' l-Iżlanda dwar preferenzi kummerċjali għal prodotti agrikoli abbażi ta' l-Artikolu 19 tal-Ftehim dwar iż-Żona Ekonomika Ewropea, huwa b'dan approvat f'isem il-Komunità.
It-test tal-Ftehim, fil-forma ta' Skambju ta' Ittri, huwa mehmuż ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat sabiex jinnomina l-persuna jew persuni li jkollhom is-setgħa li jiffirmaw il-Ftehim, fil-forma ta' Skambju ta' Ittri, sabiex tintrabat il-Komunità.
Magħmul fi Brussell, 22 ta' Frar 2007.